27 май 2016 йил №720 Янгиқўрғон қишлоғи

**АҲОЛИГА УЙ ВА ТУРАР ЖОЙНИНГ ИНВЕНТАР ЙИҒМА ЖИЛДИДАН ОЛИНГАН МАЪЛУМОТЛАР АЙРИМ ТУРЛАРИДАН КЎЧИРМАЛАР ВА НУСХАЛАР БЕРИШ ТАРТИБИНИ ТАСДИҚЛАШ ТЎҒРИСИДА**

Ўзбекистон Республикасининг “Давлат кадастрлари тўғрисида”ги қонунининг 17-моддасига (Ўзбекистон Республикаси Олий Мажлисининг Ахборотномаси, 2001 йил, 1-2-сон, 19-модда) асосан ҳамда Ўзбекистон Республикаси Вазирлар Маҳкамасининг 2000 йил 20 январдаги 18-сон қарори билан тасдиқланган “Ўзбекистон Республикасида уй-жой фондини давлат йўли билан ҳисобга олишнинг ягона тизими тўғрисида”ги Низомнинг (Ўзбекистон Республикаси Ҳукуматининг қарорлари тўплами, 2000 йил, 1-сон, 5-модда) 12-банди ижросини таъминлаш мақсадида

**ҚАРОР ҚИЛАМАН:**

1. Вилоят ҳокимининг 2015 йил 19 март-даги “Маҳаллий давлат ҳокимияти органларининг ҳаволаки нормаларини амалга оширишга қаратилган норматив-ҳуқуқий ва бошқа ҳужжатларни ишлаб чиқиш режаларини тасдиқлаш тўғрисида”ги 82-сон қарори маълумот ва ижро учун қабул қилинсин.

2. Аҳолига уй ва турар жойнинг инвентар йиғма жилдидан олинган маълумотлар айрим турларидан кўчирмалар ва нусхалар бериш тартиби иловага мувофиқ тасдиқлансин.

3. Бувайда тумани “Ермулккадастр” Давлат корхонаси (Х.Умматов)га уй ёки турар жойлар фойдаланиш учун қабул қилиб олинаётганда ёхуд турар жой уй-жой фондига киритилаётганда уй ва турар жой инвентар йиғма жилди тузилишини таъминлаш вазифаси юклатилсин.

4. Белгилансинки, уй ва турар жойнинг инвентар йиғма жилдидан олинган маълумотларнинг айрим турларидан кўчирмалар ва нусхалар мустақил ҳужжатларни ташкил этади.

5. Туман “Ермулккадастр” Давлат корхонаси томонидан инвентар ҳужжатлар йиғма жилдида шаклланган рўйхатдан ўтказилган ҳужжатлар нусха ва кўчирмаларини тақдим этиш ҳуқуқ эгасининг аризасига асосан бепул амалга оширилсин.

6. Турар жой мулкдори ишончли вакил орқали мурожаат этган ҳолда, вакил томонидан нотариал тасдиқланган ишончнома шахсини тасдиқловчи ҳужжат билан бирга тақдим этилиши қатъий назоратга олинсин.

7. Белгилансинки, ушбу қарор оммавий ахборот воситаларида расмий эълон қилинган кундан бошлаб кучга киради.

8. Мазкур қарорнинг бажарилишини назорат қилиш туман ҳокимининг биринчи ўринбосари Ғ. Абдуллаев зиммасига юклатилсин.

Туман ҳокими: А.РАҲМОНОВ